負謫後登干越亭作
作者：劉長卿
朝代：唐

paragraphs: 天南愁望絕，亭上柳條新。
落日獨歸鳥，孤舟何處人。
生涯投越徼，世業陷胡塵。
杳杳鍾陵暮，悠悠鄱水春。
秦臺悲白首，楚澤怨青蘋。
草色迷征路，鶯聲傷逐臣。
獨醒空取笑，直道不容身。
得罪風霜苦，全生天地仁。
青山數行淚，滄海一窮鱗。
牢落機心盡，惟憐鷗鳥親。